Študentska organizacija Univerze v Ljubljani (ŠOU v Ljubljani) je včeraj prodala ustanoviteljske pravice za svoj Zavod ŠOUhostel, konkretneje, hostel Celica. Celico je za dobrih 290.000 evrov kupil njen dolgoletni direktor Tomaž Juvan oziroma njegovo podjetje TJs, ki ga zastopa skupaj z direktorjem Mitjo Jusom. Njuna ponudba za nakup naj bi edina (od dveh prispelih) ustrezala razpisnim merilom, pravijo v študentski organizaciji, zaradi »varovanja interesov« pa niso povedali, kdo je neizbrani ponudnik.

Študentska organizacija je za hostel oziroma njegove ustanoviteljske pravice – gre za zavod z zaposlenimi in opremo, ne pa tudi stavbo – zahtevala 288.000 evrov in Juvanu je uspelo, čeprav je ponudil zgolj 2000 evrov več od izhodiščne cene in čeprav so v študentski organizaciji zatrjevali, da je prav cena eno izmed ključnih meril, po katerih bodo izbirali kupca. Koliko je znašala ponujena cena neizbranega ponudnika, v ŠOU niso odgovorili. Druga dva pogoja, na podlagi katerih so izbrali kupca, sta bila ohranitev delovnih mest – trenutno je v hostlu zaposlenih devet oseb, še enkrat toliko jih dela prek študentske napotnice – in vizija razvoja hostla.

»Preugodno« in »zelo nizko« »Preugodno,« je izhodiščno ceno pokomentiral Matej Ambrožič, lastnik hostlov H2O in Most na Petkovškovem nabrežju ter hostla Simbol na Gerbičevi ulici. Kot »zelo nizko« pa je ocenil dva tisočaka višjo ceno, za katero je Juvan Celico kupil. Roman Kvaternik, direktor hostlov Aladin v Ljubljani, se strinja. »Pod milijonom ali dvema cena za tak hostel sploh ne bi smela biti nastavljena. Hostel Celica to ceno že z letnim prometom z lahkoto preseže,« je dejal. »Meni se to sploh ne zdi veliko in za tako ceno – če bi mi seveda uspelo – bi ga z veseljem kupil tudi sam,« je dejal Kvaternik. Tomaž Juvan, novi lastnik Celice, prodajno ceno opisuje kot »pošteno«. »Določil jo je cenilec, na podlagi pregleda poslovanja in stroškov,« je povedal. Direktor ljubljanske študentske organizacije Andrej Klasinc je sicer v preteklosti tako prodajo kot postavljeno ceno opravičil s slabimi poslovnimi rezultati. »Poslovanje zavoda je bilo prva leta zelo dobro. Med letoma 2006 in 2012 je ŠOUhostel ustvaril skoraj 350 tisoč evrov presežka prihodkov nad odhodki. A poslovanje zavoda v zadnjih štirih letih je na meji rentabilnosti,« je rekel Klasinc. To j presenetljivo, kajti po javno dostopnih podatkih Celica ustvari dobrih 850.000 evrov prometa na leto. Ker je hostel registriran kot zavod, dobička oziroma presežka ne sme ustvarjati (oziroma prikazovati). Po neuradnih podatkih pa je imel hostel še pred poldrugim letom več kot 400.000 evrov nerazporejenega dobička iz preteklih let. »Večino tega presežka je zavod pridelal v letih, ko mu ni bilo treba plačevati najemnine, do leta 2011,« pravi Juvan.

Slabe napovedi v hotelirstvu in milijon turistov v Ljubljani Stavba na Metelkovi, kjer domuje Celica, bo kmalu v stoodstotni lasti Mestne občine Ljubljana, saj se je študentska organizacija v zameno za stavbo na Kersnikovi odrekla svojemu deležu v stavbi na Metelkovi. Najemna pogodba za prostore Celice znaša 79.000 evrov na leto. »Od leta 2012, odkar plačujemo najemnino, se je poslovanje zelo poslabšalo in na leto imamo po nekaj tisočakov dobička,« pravi Juvan. Najemna pogodba se je sicer iztekla avgusta, a jo bodo na ljubljanski občini zagotovo podaljšali do konca leta, saj drugih načrtov s stavbo trenutno nimajo. Klasinc je v predlogu za prodajo hostla izpostavil tudi slabe napovedi v hotelirski dejavnosti, kar je glede na konstantno povečevanje števila turistov v Ljubljani presenetljivo. Po Juvanovih besedah je Celica v teh dneh polno zasedena. Tako je pravzaprav ves julij in avgust, skoraj polno zasedenost pa imajo vse od maja do septembra. Nazadnje je Klasinc v razlogih za prodajo izpostavil še potrebo po dodatnih naložbah v objekt, ki jih je ocenil na okvirno 200 tisočakov. V študentski skupini Iskra so prepričani, da je Klasinc poskušal poslovne podatke predstaviti kot slabše, kot dejansko so. Kajti, zakaj bi ob takih obetih in rezultatih Juvan sploh imel interes kupiti Celico?